stanford-oval/wikipedia huggingface dataset:
מוצרי חלב
מוצרי חלב נפוצים

חלב מפוסטר וחלב מעוקר לשתייה ומשקאות חלב כמו שוקו.
שמנת וחמאה - שומן המסונן מחלב.
גבינה לבנה, לבן ויוגורט - מוצרי חלב המופקים בתסיסה
גבינה צהובה - ישנם אלפי סוגים של גבינות צהובות ותהליכי הייצור שלהם עשויים לכלול תסיסה, הוספת אנזימים מהחי, הוספת עמילן ותבלינים, ייבוש, עישון, התכה, יישון, טחינה וכיוצא בזה.
גבינת קוטג'- מוצר חלב מבוסס גֶבּן בטעם עדין.
ריבת חלב - חלב מרוכז עם תוספת סוכר
אבקת חלב - חלב מפוסטר, מיובש וטחון שמשמש לשתייה אחרי הוספת מים או כחומר גלם למוצרים כמו שוקולד חלב
גלידה, קצפת ומוס - מוצרים שהרבה פעמים מיוצרים בהקצפה של שמנת או של בלילה המכילה בעיקר שמנת. ברוב שאר המקרים המוצרים האלה הם הקצפה של מוצר חלב אחר (גלידת יוגורט) או הקצפה של מוצר שאינו חלבי והוספה של חמאה או אבקת חלב למוצר אחרי ההקצפה.
מעדן חלב
החלב משמש גם כחומר גלם משני במוצרי מזון רבים כמו עוגות חלביות.
מוצרי החלב ובריאות

בקרב כמה גופים פורמליים, בהם מנהל המזון והתרופות האמריקאי, הדעה המקובלת כיום היא שצריכת מוצרי חלב על ידי אלו שאינם רגישים ללקטוז משפרת את האיכות הכוללת של התזונה היומית, ומסייעת בהשגת הכמות הרצויה של רכיבי תזונה חיוניים. חלב ומוצרי חלב נחשבים בין המקורות הטובים לסידן. עם זאת, עמדות הקוראות לצריכה יומית של מוצרי חלב ספגו ביקורת מצד כמה גופי מחקר וחוקרים ותיקים בתחום התזונה כי המלצות אלה גורפות מדי או רדיקאליות, ויש לבחון מחדש את תפקיד חלב בעלי החיים בתזונה האנושית; ביקורת נשמעה מצד אוניברסיטת הרווארד האמריקאית, בין היתר מפי פרופ' וולטר וילט, ראש המחלקה לתזונה באוניברסיטה זו.
במחקר שנערך על ידי ארגון הבריאות העולמי, נמצא קשר סטטיסטי בין צריכת חלב לבין החמרה באקנה, הן בעולם המערבי, והן במדינות מהעולם השלישי.
לפי משרד הבריאות של ישראל, ניתן להוסיף מוצרי חלב לתפריט תינוק מגיל 9 חודשים, וחלב ניגר מגיל שנה. המלצות אלה שונות מההמלצות במרבית המדינות המערביות הממליצות על מוצרי חלב לתינוקות מגיל צעיר יותר.
ברפואה האלטרנטיבית עשויות להיות דעות שונות בעד ונגד צריכת מוצרי חלב.
ברפואה הסינית הגישה המקובלת היא שחלב ומוצריו גורמים קשיי עיכול, וכי ילדים יכולים לגדול ולהיות בריאים גם ללא צריכת חלב ומוצריו. עם זאת, הרפואה הסינית אינה שוללת את צריכת מוצרי החלב, אלא ממליצה לא להגזים בצריכתם.
הערות שוליים

↑  ההיסטוריה של הגבינה, אתר "גבינות" בחסות מועצת החלב
↑  גופים מדעיים פורמליים תומכים בצריכת החלב - אוסף מקורות - http://www.pinat-hay.com/basar-halav-briut2.htm
↑  Three Daily Servings of Reduced-Fat MilkAn Evidence-Based Recommendation?
David S. Ludwig, MD, PhD1,3; Walter C Willett, MD, DrPH2,3, JAMA Pediatr. 2013;167(9):788-789. doi:10.1001/jamapediatrics.2013.2408.
↑  Expert Eyes - Walter Willett, Chair, Dept. of Nutrition, Harvard School of Public Health
↑  אריאלה איילון, מחקרים חדשים מאשרים: יש קשר בין חלב לאקנה, באתר ynet, 3 ביולי 2005
↑  רן רזניק, המלצות חדשות של משרד הבריאות: לתת לתינוק טעימות מזון החל מהחודש הרביעי לחייו, באתר הארץ, 12 במאי 2009
↑  אבי יופה, לאכול מוצרי חלב או לא? דעות בעד ונגד, מעריב, 22 בפברואר 2010
↑  ניר פלורנטין, מוצרי חלב בתזונה הסינית, וואלה, 23 במאי 2009
↑  ד"ר ניר עמיר, מוצרי חלב בראייה סינית ומערבית, באתר "תמורות"
↑  מיה תמיר, שבועות - חג החלב בראייה הסינית, באתר "netogreen"
| --- | --- |
בקרת זהויות :  NLI: 987007540975305171  BnF: cb119364450 (data)  LCCN: sh85035453  NARA: 10637773  NDL: 00568763  NKC: ph122920
תמר ברס

| --- | --- |
אין תמונה חופשית
 לידה:  24 ביוני 1986 (בת 38) ישראל
 מדינה:  ישראל ישראל
 תקופת הפעילות:  מ-2014
 עיסוק:  עיתונאית, מרצה, מתרגמת
 
תמר ברס (נולדה ב-24 ביוני 1986) היא עיתונאית, מרצה ומתרגמת ישראלית.
ביוגרפיה

תמר נולדה בישראל וגדלה בגינות שומרון. היא בוגרת האוניברסיטה העברית בחוג לסוציולוגיה ואנתרופולוגיה ובתוכנית ללימודי הודו. ב-2014 היא עזבה את עבודתה, ויצאה לטיול תרמילאי ארוך, שלימים התפתח לקריירה בתחום העיתונאות וההרצאות. קריירה זו לוותה בתחילתה בחיי נדודים בין מדינות שונות, שבגינם כונתה בעיתונות "עיתונאית תרמילאית"
ברס החלה את דרכה כעיתונאית עצמאית בשלהי 2014. מאז היא כותבת בעיקר לעיתון "הארץ" ולעיתונים אחרים כגון "וואלה", "ynet", "ג'רוזלם פוסט" ו"מקור ראשון". בנוסף, היא נוהגת להתראיין לערוצי טלוויזיה ורדיו שונים. היא ידועה בסיקור אזורים עוינים, אזורי מלחמה, מדינות המוצא של הפליטים בישראל ומדינות נחשלות.
ברס החלה את דרכה העיתונאית בסיקור ביקוריה בסומלילנד, באפגניסטן, בעומאן ובצ'אד, בדאגסטן ובצ'צ'ניה, אך פרצה לראשונה לתודעה הציבורית כעיתונאית ב-2015, כאשר סיקרה באופן בלעדי את מלחמת האזרחים ברפובליקה המרכז אפריקאית. לפני כן, באותה השנה פרסמה מאפגניסטן מספר כתבות נוספות.
ב-2016 היא ביקרה בסאמרא, בכרבלא, בתיכרית ובערים נוספות בעיראק. בנג'ף נעצרה על ידי המוחבראת העיראקי בחשד לריגול, לאחר שהללו גילו את זהותה הישראלית. היא שוחררה כעבור מספר ימים. במסגרת ביקורה בעיראק, סיקרה את תעשיית הזנות העיראקית ואת מצבה של עיראק באזורים שבשליטת המליציות השיעיות והממשלה העיראקית.
באותה שנה ברס המשיכה לסקר אזורי סכסוך נוספים. באוקטובר היא פרסמה כתבה על המצב במוגדישו שבסומליה בצל מלחמת האזרחים. באוגוסט, זמן קצר לאחר ניסיון ההפיכה הכושל בטורקיה, ראיינה את עורך עיתון סאבח ותושבים אחרים התומכים בארדואן וסיקרה את העוצר שהוטל על התושבים הכורדים בשירנאק שבמזרח המדינה. בנובמבר, סיקרה גם את סוגיית הרפובליקה העממית של דונצק, לאחר שהתנתקה בפועל מאוקראינה.
ב-2017 היא פרסמה מספר כתבות מרוסיה, על יקוצק, העיר הקרה ביותר בעולם, ועל ההפגנות בבלארוס נגד חוק האבטלה שהסתיימו במעצרים ובהיעלמותם של מארגנים ואנשי אופוזיציה. לאחר מכן היא המשיכה לפולין, ופרסמה על חיי המנזר הפולני ויחסם של הפולנים לשואה. בסופה של אותה שנה חזרה לצפון רוסיה כדי לסקר את שבט הלאפים החי בצפון המדינה ומונה רק כ-1,700 חברים.
ב-2018 נסעה ברס לדרום סודאן וסיקרה מספר נושאים לרגל מלחמת האזרחים השוררת במדינה מאז 2013, לרבות מצבם של הפליטים הדרום סודנים שגורשו מישראל, ההתמוטטות הכלכלית במדינה, וקיומה של מושבת מצורעים שנוכח המצב אינה מצליחה לקבל סיוע רפואי ולכן עדיין קיימת. מספר חודשים לאחר מכן היא סיקרה בצפון סודאן, בחרטום וסביבותיה את השינויים הנובעים מפתיחתה לתיירות וחידוש היחסים עם ארצות הברית. באותה שנה התחקתה אחר תעשיית סחר האיברים במצרים וראיינה פליטים סודנים שנפלו קורבן לסוחרי איברים בקהיר .
ב-2019 נסעה לאריתריאה במטרה לבחון את מצבה בשטח לעומת הפרסומים בדו"חות האו"ם וארגוני זכויות האדם. כתבתה הופיעה בעמוד השער של מוסף "הארץ".
כיום תמר מרצה על מסעותיה וכתבותיה בישראל ומחוצה לה ועוסקת גם בעבודות תרגום וכתיבה.
הערות שוליים

↑  תמר ברס‏, מסביב לעולם ב-80 שקל: הישראלית שמצאה פתרון קסם ליוקר המחיה, באתר וואלה, 21 בינואר 2016
↑  הדמוקרטיה בעיראק לא מה שחשבתם, באתר לונדון את קירשנבאום
↑  תמר ברס‏, שלוש שעות עבודה - והביתה: יומן מסע ממדינה נסתרת, באתר וואלה, 20 באוגוסט 2015
↑   תמר ברס, בצל הדיכוי, נשים באפגניסטאן מעזות להתגרש, באתר הארץ, 11 בדצמבר 2015
↑  תמר ברס‏, "לנו העומאנים אין בעיה עם ישראלים": ביקור נדיר במדינה אסורה, באתר וואלה, 6 באוגוסט 2015
↑  תמר ברס, בצ'אד לא רוצים תיירים ישראלים, אז הלכנו דווקא, באתר nrg
↑  תמר ברס‏, "רק אל תכנסי ליערות": מסע טרמפים ואוהלים בדגסטן וצ'צ'ניה, באתר וואלה, 13 באוגוסט 2015
↑   תמר ברס, בכל בית יש מצ'טה: דיווח מיוחד מלב האנדרלמוסיה של הרפובליקה המרכז אפריקאית, באתר הארץ, 6 בפברואר 2015
↑  תמר ברס, Blackmail Afghan-style, ג'רוזלם פוסט, ‏04/02/2016
↑  mmanager, Female Israeli Secret Service Officer Arrested In Najaf -, ‏2016-05-05 (באנגלית אמריקאית)
↑  "חוויותיי מן הכלא העיראקי", באתר סגול הרצאות וסדנאות (ארכיון)
↑   תמר ברס, לבד, בין המיליציות לרחובות: מסע בעולם הזנות העיראקי, באתר הארץ, 16 באפריל 2016
↑  תמר ברס, בעיראק, גם כשטוב יחסית - עדיין רע מאוד, באתר הארץ, 7 באפריל 2016
↑   תמר ברס, עובדי הסיוע בבירת סומליה זקוקים בעצמם להגנה, באתר הארץ, 16 באוקטובר 2016
↑   תמר ברס, העולם על פי תומכי ארדואן, באתר הארץ, 11 בדצמבר 2016
↑   תמר ברס, כלואים חודשים בבתים: מסע בערי הכורדים הנצורות בטורקיה, באתר הארץ, 22 באוגוסט 2016
↑  תמר ברס, אוקראינה‏, בתים מנוקבים ומסעדות שוממות: המיליונים שחיים בכאוס בקצה אירופה, באתר וואלה, 18 בנובמבר 2016
↑  תמר ברס, עם התפרקות הקומוניזם, העיר הקרה בעולם קפאה בזמן, באתר הארץ, 16 במרץ 2017
↑  תמר ברס‏, אסור למחוא כפיים ומסוכן לתרום לצדקה: דיווח מלב המחאה בבלארוס, באתר וואלה, 30 במרץ 2017
↑  תמר ברס‏, לראות את אלוהים בזמן פורסט גאמפ: מה גורם לנשים צעירות להפוך לנזירות?, באתר וואלה, 4 במאי 2017
↑  תמר ברס‏, "אושוויץ היא גם עיר": תפסיקו לשאול את הפולנים איפה היה סבא שלהם, באתר וואלה, 20 באפריל 2017
↑  תמר ברס‏, חזרה לעבר, תחילת העתיד: 1,700 בני אדם נגד הטבע, באתר וואלה, 13 בינואר 2018
↑  תמר ברס, ישראל גירשה 1,500 מבקשי מקלט לדרום סודאן. זה מה שעלה בגורלם, באתר הארץ, 25 בינואר 2018
↑   תמר ברס, שכר של 20 דולר בחודש: תושבי דרום סודאן חיים באינפלציה מתמדת, באתר הארץ, 7 בפברואר 2018
↑   תמר ברס, לפתע ידידותית לתיירים: סודאן הענייה נפתחת לעולם, באתר הארץ, 2 בדצמבר 2018
↑   תמר ברס, "הצמידו לי סמרטוט לפה עם חומר הרדמה. התעוררתי בלי כליה", באתר הארץ, 20 בספטמבר 2018
↑   תמר ברס, לחיות בפחד ולהניח שכולם מרגלים: ביקור נדיר בצפון קוריאה של אפריקה, באתר הארץ, 27 במרץ 2019
| --- | --- |
בקרת זהויות :  NLI: 987009537938405171  VIAF: 3180161696242716120008   WorldCat (עם VIAF): 3180161696242716120008
מרק צבים

| --- | --- |

 
 מאכלים
 סוג:  מרק 
 מוצא:  הרפובליקה העממית של סין 
 מרכיבים עיקריים:  בשר 
 
מרק צבים הוא מרק או תבשיל העשוי מבשר צבים רכים. המנה נפוצה בתרבויות מסוימות ונתפסת כמנת-יוקרה או מעדן.
במדינות רבות מוגש המרק בצורה שונה, ומכיל את החומרים והמצרכים שאהובים על המקומיים.
הכנה והיסטוריה

כבסיס למרק, בסינגפור לרוב השתמשו בצבים רכים להכנתו, בעוד שבארצות הברית לרוב בסיס המרק היה צב נשכן מצוי, שחי בעיקר שם. צב נשכן מצוי עדיין משמש כבסיס למרק זה בכמה מטבחים מקומיים, במיוחד במטבח הפילדלפי ובכמה מטבחים בדרום ארצות הברית. במטבח הסיני ובמטבחי מזרח אסיה אחרים, משתמשים בעיקר בצבים רכים כבסיס למרק זה. צורה חלופית למנה זו, זו ללא בשר צב בפועל, הוא מרק צב מדומה.
בעבר, מגלי הארצות האירופאים שהפליגו ברחבי העולם וגילו תגליות, עסקו גם בשאלה לגבי ממצאים חדשים שגילו, האם זה יכול לשמש כמזון עבור בני אדם? כאשר התגלה הצב הצפון אמריקני על ידי אותם מגלי ארצות מאירופה, הם הבינו שהוא אכיל. הם ראו שבנחלים ובנהרות בחלקים גדולים מהעולם החדש היו הרבה צבים גדולים שאת בשרם נהגו הילידים לאכול.
בעבר היה קושי לייבא את בשר הצבים מצפון אמריקה לאירופה, מאחר שהצבים הצפון-אמריקנים היו גדולים וכבדים משמעותית מהצב האירופי. מאחר שבשרם רגיש במיוחד הוא מצריך בישול זמן קצר אחרי שניצודו. לכן באירופה בשר צבים הפך למעדן מיוחס המוגש רק לאוכלוסייה האמידה שיכולה הייתה אז להרשות לעצמה בשר זה.
במאה ה-18 מרק צבים הפך לחלק מרכזי יותר ויותר בסעודות יוקרתית. בלונדון הוויקטוריאנית, למשל, נהגו להגיש מרק צבים בתוך קערות שפוסלו כך שייראו כשריון של צב.
אוכלוסיות אמידות פחות, שלא יכלו להרשות לעצמם מרק צבים, נהגו להשתמש בבשר הראש והרגליים של כבש או עגל על מנת להכין מרק בעל מרקם דומה למרק צבים. חלקי בשר אלו היו זולים יחסית וקלים להשגה וכך סועדים יכולים היו ליהנות ממאכל עם טעם ומרקם דומה למנה שאכלו האצילים והעשירים באותה תקופה. תחליף זה נקרא: Mock Turtle Soup, מרק צב מדומה, או מרק כמו-צב.
בתרבויות שונות > סינגפור

במדינות כמו סינגפור בהן יש אוכלוסייה סינית גדולה, מרק צבים הוא מעדן סיני. הבשר, העור והקרביים של הצב משמשים כמרכיבי מרק זה. צבים רכים, כגון צב רך סיני משמשים בדרך כלל בצורה זו במטבח הסיני, בעוד שלרוב נמנעים משימוש בצבים קשים, בגלל הקונוטציות המיתיות שלהם. עם זאת, קונכיות של צבים מסוימים משמשות לעיתים בהכנת מנה הנקראת "צב ג'לי", או ג'ילינגאו.
בתרבויות שונות > ארצות הברית

ספרי בישול אמריקאים מהמאה ה-19 יעצו לעקרות בית כי עבור הכנת מרק הצבים הטוב ביותר יש לבחור צב ששוקל בערך 120 ליברות (54 קילוגרם) מאחר שצב קטן יותר לא יכיל כמות שומן מספקת, וצב קטן יותר ייתן למרק טעם חזק מדי.
באזורים רבים, מרק צבים אינו חוקי משום שמינים רבים של צבים רשומים כזנים מאוימים או כמינים בסכנת הכחדה, ואינם ניתנים לציד חוקית, לא כל שכן על הריגתם. באופן כללי, אוכלוסיות הצבים לא יכולות להתאושש במהירות מאובדן של פרטים בוגרים בעלי יכולת רבייה; ולכן, הרג של הצבים האלה כדי להכין מהם מרק יכול להביא לדיכוי אוכלוסיית הצבים מתחת לרמות בנות קיימא.
הצב הנשכן המצוי שימש לצורך זה זמן רב בארצות הברית, במיוחד בדרום שם לרוב מכונה המרק הזה בשם: "מרק צב snapper" או "מרק snapper" (אין להתבלבל עם "מרק snapper אדום", שעשוי מהדג הנקרא snapper אדום).
בפילדלפיה ובאזור עמק דלאוור, מרק snapper זמין במקומות רבים באזור והוא חלק מהותי במטבח הפילדלפי. זהו מרק חום וכבד, שטעמו מזכיר מעט רוטב סמיך. המסעדה הפילדלפית Old Original Bookbinder מגישה מרק כזה אשר ניתן גם לרכוש אותו בפחיות בסופרמרקטים.
החל משנת 2016, מרק צבים (ומנות אחרות מבשר צבים) עדיין מוגשות בכמה מסעדות במינסוטה, בעיקר בימי שישי במהלך התענית. מסתבר כי בעיקר לקוחות קשישים מזמינים את המנה הזו בעוד שסועדים צעירים יותר פחות מתעניינים במנה.
בין קהילות קריאוליות, מרק צב ידוע בשם קואנה. בניו אורלינס, ישנן כמה מסעדות בסגנון קריאולי קלאסי המתמחות במנה הזו, כמו למשל: מסעדה בשם ארמון המפקד, ברנן וגלאטורה.
מרק צב הייתה המנה האהובה על הנשיא האמריקני ויליאם הווארד טאפט שהביא שף מיוחד לבית הלבן עבור המטרה המסוימת של הכנת מנה זו.
הרעלה

אכילת בשר של צבי ים מסוגים מסוימים עלולה לגרום לסוג של הרעלת מזון בשם קלוניטקסיזם.
בשנת 2006, 10 בני משפחה אחת באינדונזיה שהשתתפו בחתונה מסורתית, אכלו מרק שהכיל בשר צבים, חלו ומתו. בני המשפחה, בהם שלושה ילדים, תושבי האי סיברוט באינדונזיה, מתו כתוצאה מאכילת מרק שהכיל בשר של כ-20 צבים גדולים. מיד לאחר החגיגה חלו בני המשפחה, ושלושת הילדים מתו בו ביום. שבעת בני המשפחה הנותרים אושפזו במרפאה מקומית, אך למרות הטיפול מתו במהלך שלושת הימים הבאים. בשנת 2006 נרשמו באי סיברוט, הממוקם כ-1,000 קילומטרים מצפון לבירה ג'קרטה, שני מקרים נוספים של מוות לאחר אכילת בשר צבים.
אזכורים בתרבות ובאמנות

המנה מוזכרת בסרט "החגיגה של באבט" ובספר הרפתקאות אליס בארץ הפלאות, בו שם הדמות הצב-לא-צב (Mock Turtle, "צב מזויף") מבוסס על "Mock Turtle soup", שהוא תחליף זול למרק צבים יקר. המלכה מספרת לאליס שממנו "מכינים תחליף למרק צבים", שבפועל מכיל בשר בקר או כבש, ואכן באיור הדמות בספר ניתן לראות מאפיינים הדומים לאלו של בקר. הדבר מסביר מדוע הצב-לא-צב שר שיר טרגי לכאורה על "מרק, ירוק, עשיר, מבעבע מתוך הסיר".
בשנת 2005 ראה אור ספרו של ראובן מירן, "מרק צבים לארוחת הבוקר".
הערות שוליים

↑  Collin, R.; Collin, R.H. (1987). New Orleans Cookbook (בצרפתית). Alfred A. Knopf. p. 27. ISBN 978-0-394-75275-4. נבדק ב-31 בינואר 2015. {{cite book}}:  (עזרה)
1 2  הסעודה החגיגית הסתיימה במוות, באתר nrg
↑  היסטוריה גדולה, בקטנה, באתר https://soundcloud.com/historia-il, ‏16.09.2018
↑  Forest Soft-shell Turtle (Dogania subplana), www.science.edu.sg, accessed 6 August 2007.
↑  Subhuti Dharmananda. "Endangered species issues affecting turtles and tortoises used in Chinese medicine". See in particular APPENDIX 1: "Golden Coin Turtle" (A report dated April 27, 2002 by ECES News (Earth Crash Earth Spirit)), and APPENDIX 3: "Tortoise Jelly (Turtle Jelly)". Quote: "The popularity of turtle jelly can be seen in the success of Ng Yiu-ming. His chain of specialty stores has grown from one shop in 1991 to 68 today, in Hong Kong, Macau, and mainland China. Ng also packs turtle jelly into portable containers sold at convenience stores. He insists no golden coin turtles are used. 'They're too expensive' he said. '… [I]f you know how to choose the herbal ingredients, jelly made from other kinds of turtles will be just as good.'"
↑  "Turtle Medicine Preparation". chelonia.org.
↑   צב מרק מתכון בבית Cyclopedia של מידע כללי (1881)
↑  קית'סאטון, צב הצמד עושה לארוחת ערב טעימה
↑  Turtle Soup/task/display/itemid/79787/recipeid/79449 Snapper Turtle Soup Recipe (אורכב 13.07.2011 בארכיון Wayback Machine)
↑  Wessel, Ann (2016-03-21). "A Lenten feature, turtle may drop off menu altogether".
↑  "US Presidents – William Taft". אורכב מ-המקור ב-2008-04-15. נבדק ב-2008-04-01.
↑  Burnett, Arlene (26 ביוני 2008). "Slow food: Turtle soup is a throwback to an earlier elegant time". Pittsburgh Post-Gazette. {{cite news}}:  (עזרה)
↑  Fussy, Agnès; Pommier, Philip; Lumbroso, Catherine; De Haro, Luc (2007). "Chelonitoxism: New case reports in French Polynesia and review of the literature". Toxicon. 49 (6): 827–32. doi:10.1016/j.toxicon.2006.12.002. PMID 17250862.
יצחק אינצ'י

יצחק אינצ'י (עינצ'י) (נולד ב-2 בנובמבר 1949) הוא כדורגלן עבר ישראלי, שהיה מהבולטים בשחקני הפועל חיפה בשנות ה-70 של המאה ה-20.
ביוגרפיה

אינצ'י נולד בבגדאד שבעיראק, ובגיל שנה עלה עם משפחתו לישראל. הוא החל לשחק כדורגל במחלקת הנוער של הפועל חיפה, שם היה מלך השערים. ב-1967 העלה אותו המאמן דוד פרקש לבוגרים וכבר במשחק הבכורה שלו הבקיע שער לרשתו של יצחק ויסוקר, שוער הפועל פתח תקווה ונבחרת ישראל. ב-1968 זומן אינצ'י לסגל נבחרת הנוער שהתכוננה לאליפות אסיה בבנגקוק. אינצ'י הוצב כקיצוני ימני ובעונת 1969/1970 היה  התגלית של הקבוצה. כשהגיע לקבוצה המאמן הגרמני אובה קלימצ'בסקי ב-1971 הוא העביר את אינצ'י לשחק בקישור.
אינצ'י הצטיין בתפקידו החדש ותפס מקום של קבע במרכז השדה של הפועל חיפה לצידם של הכוכבים הגדולים באותה התקופה, איציק אנגלנדר ואלי לוונטל. הוא התבלט ביכולתו המקצועית ואופיו הנוח ונודע בחוש ההומור שלו. לאחר שכבש שער ניצחון מול מכבי תל אביב ב-1972, הכותרת למחרת בעיתון חדשות הספורט הייתה "ניצחון בקוטר אינצ'י". משחק המילים עם שם המשפחה של יצחק הפך מאותו הרגע למעין שם "חצי רשמי" כאשר עד עצם היום הזה, יצחק מוכר בשם "אינצ'י" ולא בשמו האמיתי "עינצ'י". ב-1973 הוא זומן לנבחרת העתודה. ב-1974 נכנס אינצ'י כמחליף במשחק גמר גביע המדינה מול הפועל פתח תקווה. בהארכה הוא חלף על פני שני שחקנים ובישל ליוסי ליפשיץ את שער הניצחון שהביא להפועל חיפה את הגביע השלישי בתולדותיה. בעונה שלאחר מכן היה אינצ'י שותף לעונה מצוינת של הקבוצה אותה סיימה במקום השני בליגה.
במחזור האחרון של עונת 1975/1976 נפצע אינצ'י בדרבי החיפאי לאחר תיקול עם ישעיהו שווגר ונותח בברכו. בעונה שלאחר מכן הוא התקשה להתאושש מהפציעה הקשה וישב רוב הזמן על הספסל. גם בעונת 1977/1978 הוא מעט לשחק וחזר להרכב לקראת סוף העונה. ב-1979 הקבוצה עברה תהליך של הצערה ואינצ'י שהיה השחקן הוותיק בקבוצה הרגיש שהגיע זמנו לעזוב לאחר 13 עונות בקבוצה הבוגרת של הפועל חיפה. באמצע אותה עונה הוא עבר להפועל עכו ובסיומה פרש סופית.
לאחר פרישתו אינצ'י אימן את קבוצת הנוער של הפועל חיפה בעונת 1984/1985. בתפקיד זה העלה את טל בנין מקבוצת הנערים לקבוצת הנוער. במקביל המשיך לעבוד ב"שקמונה", חברה ממשלתית-עירונית לשיקום הדיור בחיפה. בחברה זו החל לעבוד עוד בתקופתו ככדורגלן, התקדם בסולם הדרגות ואף התמנה לסמנכ"ל החברה.
בקשה אחרונה

בקשה אחרונה הוא מנהג מקובל ברחבי העולם בו ניתנת לאדם שנידון לעונש מוות הזדמנות אחרונה לארוחה או מילוי רצונו לפני הוצאתו להורג. במדינות שונות נוהגים שונים באשר למנהג זה. בצרפת ההיסטורית לא ניתנה לנידון למוות ארוחה אלא "כוס קטנה של רום" בלבד, זאת מכיוון שעל גזר הדין נתבשר הנידון להורג בבוקר ההוצאה להורג, לרוב דקות אחדות בלבד לפני ביצוע ההרג טרם הספיק לאכול.
במדינות רבות, על האדם הזכות לבחור מה תהיה הארוחה האחרונה שלו.
מגבלות המנהג בארצות הברית

ברוב מדינות ארצות הברית מוגשת הארוחה יום או יומיים לפני ההוצאה להורג. לרוב, אלכוהול וטבק אינם נמנים עם הבקשות הניתנות. במדינות מסוימות ניצבות הגבלות חמורות. במדינת פלורידה עלות המנה האחרונה לא תעלה על 40 דולר ותירכש בחנות מקומית בלבד. מדינת אוקלהומה מגבילה את עלות המנה עוד יותר, ל-15 דולר. במדינת לואיזיאנה רווח המנהג שהסוהר הממונה על האסיר משתתף בסכום הארוחה או המנה, ואף באחת הפעמים שילם סוהר לאסיר על ארוחת לובסטר מלאה.
לעיתים, חולק האסיר את הארוחה שלו עם אסיר אחר (כפי שעשה פרנסיס קראולי עם ג'ון רסקו) או שחולק אותה עם אסירים נוספים (כבקשת ריימונד פרננדז (אנ')).
בספטמבר 2011, ביטלה מדינת טקסס את מדיניות הארוחה האחרונה לנידונים למוות לאחר שהאסיר המורשע לורנס ראסל ברואר הציג את ארוחתו המבוקשת שכללה מספר רב של מנות אך לא אכל אף אחת מהן, באומרו שאינו רעב. מעשה זה עורר את זעמו של הסנאטור ג'ון ויטמייר ופעל לביטול הנוהג. מנהג הארוחה המבוקשת התפתח ככל הנראה בשנת 1924 בטקסס.
בקשות אחרונות מתועדות במהלך ההיסטוריה > אירופה

| שם | פשע | מדינה | שנה | שיטת הריגה | בקשה אחרונה |
| --- | --- | --- | --- | --- | --- |
| פטר קירטן | רוצח סדרתי / אנס | גרמניה | 1931 | עריפת ראש באמצעות גיליוטינה | סיגר יקר וכוס של קפה ברזילאי. |
| פריץ הרמן | רוצח סדרתי | גרמניה | 1925 | עריפת ראש באמצעות גיליוטינה | שניצל וינאי, תפוחי אדמה מטוגנים ובקבוק יין לבן. |
| צ'ארלס פיס | רוצח סדרתי | בריטניה | 1875 | תלייה | ארוחת בוקר עם ביצים וכמות לא מבוטלת של בייקון מלוח. |
| רוג'ר קייסמנט | בגידה | בריטניה | 1916 | תלייה | לפני הוצאתו להורג התנצר קייסמנט לנצרות קתולית, באומרו שהוא חפץ ללכת "אל מותי עם גופו של אלוהים כארוחה האחרונה שלי." |
בקשות אחרונות מתועדות במהלך ההיסטוריה > אסיה

| שם | פשע | מדינה | שנה | שיטת הריגה | בקשה אחרונה |
| --- | --- | --- | --- | --- | --- |
| אג'מל קסאב | אחד המחבלים במתקפת הטרור במומבאי (2008) | הודו | 2008 | תלייה | סירב לארוחה מיוחדת; ניתנה לו סלסלת עגבניות ומנת בית הסוהר. |
| אדולף אייכמן | הורשע על פי חוק לעשיית דין בנאצים ובעוזריהם | ישראל | 1962 | תלייה | אייכמן ויתר על ארוחה מיוחדת מלאה ובמקום זאת ביקש בקבוק יין אדום של כרמל עם מנת בית הסוהר הרגילה. הוא שתה כחצי בקבוק לפני תלייתו. |
| אנדרו צ'אן ומיורן סוקומרן | מנהיגיה האוסטרליים של כנופיית תשיעיית באלי | אינדונזיה | 2015 | כיתת יורים | ארוחה מ-KFC. על אף שאינדונזיה אינה מעניקה אפשרות לבקשת ארוחות מיוחדות, בקשתם של סוקומרן וצ'אן ניתנה על ידי גורמים רשמיים. |
| ג'ון מרטין סקריפס | רוצח סדרתי | סינגפור | 1996 | תלייה | פיצה וכוס שוקו חם. |
| ליאו אח'גאראי | אונס בתו החורגת בת ה-10 | הפיליפינים | 1999 | זריקת רעל | ביקש ארוחה אחרונה עם סרדינים ודגים יבשים. כאשר הוכרז על ההוצאה להורג, חלק ליאו את ארוחתו עם אסירים אחרים שהתקבצו. |
| מונה פאנדי | רצח | מלזיה | 2001 | תלייה | סירבה לארוחה מיוחדת, במקום זאת קיבלה מנה מ-KFC. |
| סדאם חוסיין | פשעים נגד האנושות | עיראק | 2006 | תלייה | כתב העת הטיימס קבע כי "הוא סירב להצעתם לקבלת סיגריות וארוחה אחרונה של אורז עם עוף ושווארמה." אולם מקורות אחרים קבעו כי סדאם אכן סעד את ארוחתו האחרונה עם מים חמים ודבש. |
| צ'אנג צ'יה | מחבל מעורב בפיגוע הדקירה בטאיפיי | טאיוואן | 2016 | הומת בירייה | בנטו עם חזיר מבושל, אורז וירקות. |
בקשות אחרונות מתועדות במהלך ההיסטוריה > ארצות הברית

| שם | פשע | מדינה | שנה | שיטת הריגה | בקשה אחרונה |
| --- | --- | --- | --- | --- | --- |
| אובה צ'נדלר | רוצח | פלורידה | 2011 | זריקת רעל | 2 כריכי סלמי עם חרדל, כריך חמאת בוטנים עם ריבת ענבים, תה קר וקפה. |
| איילין וורנוס | רוצחת סדרתית | פלורידה | 2002 | זריקת רעל | סירבה לארוחה מיוחדת, במקום זאת אכלה המבורגר וחטיפים נוספים מקיוסק בית הסוהר. לאחר מכן שתתה כוס קפה. |
| ג'ון ויין גייסי | רוצח סדרתי | אילינוי | 1994 | זריקת רעל | תריסר חסילונים בטיגון עמוק, קערת עופות מטוגנים מרשת המזון המהיר KFC, צ'יפס, חצי קילו תותי שדה ובקבוק דיאט קוקה-קולה. |
| גרי גילמור | רוצח | יוטה | 1977 | כיתת יורים | המבורגר, ביצים מבושלות, תפוח אדמה אפוי, כמה כוסות קפה ו-3 שוטים של ויסקי ג'ק דניאל'ס. |
| גרי מ. היינדיק | רוצח | פנסילבניה | 1999 | זריקת רעל | 2 משולשי פיצה ו-2 כוסות קפה שחור. |
| ג'רלד סטנו | רוצח סדרתי | פלורידה | 1998 | מוות בהתחשמלות | סטייק אנטריקוט על מצע תפוח אדמה אפוי עם שמנת חמוצה וחתיכות בייקון, סלט ירקות עם נגיעות גבינה כחולה, שעועית לימה, חצי גלון גלידת שוקולד צ'יפס בטעם מנטה ו-2 ליטרים של פפסי |
| דני רולינג | רוצח סדרתי | פלורידה | 2006 | זריקת רעל | זנב לובסטר, שרימפ, תפוח אדמה אפוי, עוגת גבינה עם תותים ותה מתוק. |
| ויליאם בונין | רוצח סדרתי ואנס | קליפורניה | 1996 | זריקת רעל | 2 פיצות פפרוני ונקניקים, 3 מנות גלידה בטעם שוקולד ושישיית קוקה-קולה ופפסי. |
| ולמה ברפילד | רוצחת סדרתית | צפון קרוליינה | 1984 | זריקת רעל | סירבה לארוחה מיוחדת, במקום זאת קיבלה חטיף גבינה ופחית קוקה-קולה. |
| טד בנדי | רוצח סדרתי | פלורידה | 1989 | מוות בהתחשמלות | סירב לארוחה מיוחדת, במקום זאת קיבל (אך לא אכל) בשר סטייק מדיום-רייר (נא למחצה), ביצים מבושלות, האש בראונס, טוסט, חלב, מיץ, חמאה וריבה. |
| טימותי מקווי | טרוריסט, רוצח המונים | אינדיאנה | 2001 | זריקת רעל | 2 מכלי גלידת שוקולד צ'יפס בטעם מנטה. |
| סאקו וונצטי | רוצחים | מסצ'וסטס | 1927 | כיסא חשמלי | מרק, בשר, טוסט ותה. |
| צ'ארלס סטרקוואתר | רוצח | נברסקה | 1959 | מוות בהתחשמלות | סירב לארוחת הסטייק הרגילה, במקום זאת ביקש נקניקיות פרוסות. |
| רוני לי גרדנר | רוצח | יוטה | 2010 | כיתת יורים | זנב לובסטר, סטייק, פאי תפוחים, גלידה בטעם וניל, ומשקה סבן אפ, בעודו צופה בשר הטבעות. |
| רות סניידר | רוצחת | ניו יורק | 1928 | מוות בהתחשמלות, צולמה בעודה על הכיסא החשמלי | עוף פרמזן עם פסטה אלפרדו, גלידה, 2 מילקשייקים ומארז משקה מוגז בטעם ענבים. |
לקריאה נוספת

יונתן ברנשטיין‏, הסעודה האחרונה, באתר וואלה, 31 במרץ 2014
אורן דותן, ‏הארוחות האחרונות של הרוצחים המפורסמים, באתר ‏מאקו‏, 19 במרץ 2012
הערות שוליים

↑  טקסס ביטלה הארוחה האחרונה לנידונים למוות, באתר ynet, 23 בספטמבר 2011
↑  הודו: עונש מוות נגזר על המחבל ממומביי, באתר nrg‏, 6 במאי 2010
↑  Taiwan executes subway killer Cheng Chieh, BBC, ‏11 במאי 2016 (באנגלית)
↑  אילן קפרוב, ‏אימה ברחובות: הרוצחים הסדרתיים שזיעזעו את העולם, באתר ‏מאקו‏, 29 בנובמבר 2012
↑  לשיר כל הדרך לגיהינום, באתר nrg‏, 26 באוקטובר 2006
↑  שי לוי, ‏רוצח עם מדליה: גיבורי מלחמה שהפכו לרוצחים סדרתיים, באתר ‏מאקו‏, 21 ביולי 2017
↑  יוטה: נידון למוות הוצא להורג בפני כיתת יורים, באתר ynet, 18 בינוי 2010
ארז אבירם

| --- | --- |

 לידה:  20 בנובמבר 1968 (בן 56) 
 מדינה:  ישראל 
 פרופיל ב-IMDb
 
ארז אבירם (נולד ב-20 בנובמבר 1968) הוא יוצר ותסריטאי טלוויזיה ישראלי.
ביוגרפיה

אבירם החל את דרכו כעיתונאי ועורך בקבוצת "ידיעות אחרונות" ובהמשך עבר לתחום הפרסום ועבד כקופירייטר במשרדים מובילים לצדו של יועץ התקשורת והאסטרטג מוטי מורל. השניים עבדו יחד בקמפיין הבחירות הראשון של רון חולדאי לראשות עיריית תל אביב ובשנים שלאחר מכן הועסק אבירם ככותב נאומים לראש העירייה.